b'\n_START_ARTICLE_\nKo\xc4\x8da na Kamni\xc5\xa1kem sedlu\n_START_PARAGRAPH_\nKamni\xc5\xa1ka ko\xc4\x8da na Kamni\xc5\xa1kem sedlu (1864 m) je planinska postojanka, ki le\xc5\xbei tik pod grebenom Kamni\xc5\xa1kega sedla (1903 m) (tudi Jermanova vrata), ki ga na zahodu omejuje ostenje Brane, na vzhodu pa Planjava. Proti jugu zlo\xc5\xbeno pada proti zatrepu doline Kamni\xc5\xa1ke Bistrice, na severu pa se strmo spu\xc5\xa1\xc4\x8da v krnico Okre\xc5\xa1elj in v Logarsko dolino. _NEWLINE_Prvo ko\xc4\x8do je po temeljitih pripravah zgradila Kamni\xc5\xa1ka podru\xc5\xbenica SPD in je bila odprta 12. avgusta 1906._NEWLINE_Planinsko dru\xc5\xa1tvo Kamnik je leta 1953 ko\xc4\x8do obnovilo in prizidalo jedilnico. Leta 1955 so, za potrebe vse ve\xc4\x8djega obiska gora, postavili tovorno \xc5\xbei\xc4\x8dnico. Ker je ko\xc4\x8da s\xc4\x8dasoma postala premajha in ni ve\xc4\x8d ustrezala zahtevam obiskovalcev, so zgradili novo. V maju 1981 so jo poru\xc5\xa1ili in zgradili novo. Odprli so jo 23. julija 1983 ob 90-letnici Kamni\xc5\xa1ke podru\xc5\xbenice SPD. Leta 1990 so jo posodobili in postavili son\xc4\x8dne celice za pridobivanje elektri\xc4\x8dne energije, leta 1992 pa je ko\xc4\x8da dobila tudi GSM povezavo. _NEWLINE_Ko\xc4\x8da je odprta od za\xc4\x8detka junija do sredine oktobra. V velikem gostinskem prostoru je 120 sede\xc5\xbeev in to\xc4\x8dilni pult. V 12 sobah je 70 postelj, na dveh skupnih le\xc5\xbei\xc5\xa1\xc4\x8dih pa 40 le\xc5\xbei\xc5\xa1\xc4\x8d. \xc5\xa0tiri sobe imajo po 2 le\xc5\xbei\xc5\xa1\xc4\x8di, ima tudi dva apartmaja s po 4-imi le\xc5\xbei\xc5\xa1\xc4\x8di in tu\xc5\xa1em. Zimska soba ima 14 le\xc5\xbei\xc5\xa1\xc4\x8d. V ko\xc4\x8di je WC, umivalnica in prha s toplo in mrzlo vodo. V gostinskem prostoru kamin in kaminska pe\xc4\x8d, voda je iz kapnice, za elektriko skrbi po potrebi tudi agregat. Ko\xc4\x8da ima telefon in internetni dostop.\n_START_SECTION_\nRazgledi\n_START_PARAGRAPH_\nKer ko\xc4\x8da le\xc5\xbei pod sedlom, ji ta zapira pogled na sever. Zanj je treba stopiti na rob, od koder se pogled raz\xc5\xa1iri na Okre\xc5\xa1elj, nad njim se dviga Mrzla gora, lepo je viden slap Rinka, desno pod Okre\xc5\xa1ljem se poka\xc5\xbee Logarska dolina, za njo pa Ol\xc5\xa1eva, desno nad dolino je skupina s Krofi\xc4\x8dko, levo pa gorski greben nad Matkovim kotom._NEWLINE_Na vzhodu se v bli\xc5\xbeini dviga zahodno ostenje Planjave, levo za njo se ka\xc5\xbee Ojstrica, na jug se odpre pogled vzhodnim gozdnatim pobo\xc4\x8djem Krvavca in v Kamni\xc5\xa1ko Bistrico. Na zahodu se v bli\xc5\xbeini dviga Brana, desno za njo pa je nad Kotli\xc4\x8di Turska gora.'